b'\n_START_ARTICLE_\nIvalojoki\n_START_SECTION_\nGeografi\n_START_PARAGRAPH_\nIvalojoki har utspring i Korsafjellene lengst \xc3\xb8st i Enontekis kommune, som danner hovedvannskillet mellom Tana i nord, Torne\xc3\xa4lven i s\xc3\xb8r og vest og Enaresj\xc3\xb8en og Pasvikelva i \xc3\xb8st. Derfra renner elva mot \xc3\xb8st og inn i Lemmenjoki nasjonalpark og Enare kommune. Elva renner f\xc3\xb8rst gjennom et myrpreget viddelandskap, senere gjennom et landskap med \xc3\xa5ser og lave fjell. Storparten av Ivalojokis nedb\xc3\xb8rfelt er ubebodd, men like f\xc3\xb8r munningen renner den gjennom byen Ivalo. Den deler seg deretter i tre hovedarmer og munner ut i Enaresj\xc3\xb8en gjennom et elvedelta._NEWLINE_De st\xc3\xb8rste sideelvene er Repojoki, Tolosjoki, Sotajoki og Tyl\xc3\xa4joki._NEWLINE_Under sn\xc3\xb8smeltingen om v\xc3\xa5ren blir det seg ofte isgang i elva, og ved bruene i Ivalo dannes isdemninger som kan for\xc3\xa5rsake omfattende oversv\xc3\xb8mmelser. Bykjernen i Ivalo blir ofte rammet, i likhet med bosetningene langs Europavei 75, hovedveien til byen, som delvis g\xc3\xa5r parallelt med Ivalojoki.\n_START_SECTION_\nGullgraving\n_START_PARAGRAPH_\nP\xc3\xa5 1870-tallet fant det sted et \xc2\xabgullrush\xc2\xbb ved Ivalojoki og naboelva Lemmenjoki, etter at to erfarne gullgravere i 1869 vasket to kilo gull ved elva. For \xc3\xa5 betjene gullgraverne ble i 1870 byen Kultala bygget opp. Innen 1880 var imidlertid gullrushet ved Ivalojoki over og hovedbygningen i Kultala ble deretter brukt til nordlysforskning. Livet i Kultala under gullrushet ble i 1999 skildret av den finske regiss\xc3\xb8ren \xc3\x85ke Lindman i filmen Lapin kullan kimallus (\xc2\xabGlimmeret av lappisk gull\xc2\xbb)._NEWLINE_Enn\xc3\xa5 i dag letes det etter gull langs elva. N\xc3\xa6rmere 100 gullgravere innehar mutingrettigheter hvor de leter etter gull i sommerhalv\xc3\xa5ret. Om vinteren, som varer fra oktober/november til april/mai, er elva frosset til og gullvasking umulig.\n_START_SECTION_\nTurisme\n_START_PARAGRAPH_\nIvalojoki er ei popul\xc3\xa6r elv for kanoturisme, og spesielt har den 60 km lange strykpregete elvestrekningen fra Kuttura til Tolonen v\xc3\xa6rt et tradisjonelt m\xc3\xa5l. Elva har de siste \xc3\xa5r ogs\xc3\xa5 blitt mye brukt til rafting._NEWLINE_Fotturister kan vandre langs merkede stier inn til omr\xc3\xa5der hvor gullgraving foregikk, og enn\xc3\xa5 foreg\xc3\xa5r. Ei enkel hengebru krysser Ivalojoki ved den tidligere gullgraverbyen Kultala, som i dag er vernet og drives som museum._NEWLINE_Sportsfiske er utbredt, og i b\xc3\xa5de hovedelva og sideelvene finnes mye \xc3\xb8rret. Det fiskes ogs\xc3\xa5 etter harr, gjedde og sik.'